

**Διευκρινίσεις Ανδρέα Μιχαηλίδη για το «Στέλιος Κυριακίδης»**

Ο πρόεδρος του Κυπριακού Οργανισμού Αθλητισμού Ανδρέας Μιχαηλίδης μίλησε στον Super Sport FM για το «Στέλιος Κυριακίδης», διευκρινίζοντας ότι είναι ανακριβές αυτό που λέγεται τις τελευταίες μέρες περί απάντησης του ΚΟΑ στην Πάφο για το θέμα του γηπέδου εντός δεκαημέρου.

«Εμείς με τον επενδυτή της Πάφου και τον Γενικό Διευθυντή συναντηθήκαμε πριν από αρκετούς μήνες στον ΚΟΑ. Δεν είναι φρέσκο το θέμα. Αυτό που έγινε την περασμένη βδομάδα είναι ότι συναντήθηκα στην Πάφο με τον Βουλευτή Χρύσανθο Σαββίδη μακριά από τα φώτα της δημοσιότητας και συζητήσαμε κάποιες διαφορετικές απόψεις που είχαμε. Κουβεντιάσαμε και για το “Στέλιος Κυριακίδης”, αλλά δεν είπα σε κανέναν ότι εντός 10 ημερών θα δώσω κάποια απάντηση. Αυτό δεν ισχύει. Εξάλλου, εγώ φεύγω απόψε και πάω στο Μπέρμιγχαμ για να εκπροσωπήσω τον Υπουργό κ. Πρόδρομο Προδρόμου στη Συνεδρία Υπουργών και θα επιστρέψω τέλος της βδομάδας. Εμείς, όμως, τρέχουμε τις μελέτες μας για να πάρουμε τις αποφάσεις μας όσο πιο γρήγορα γίνεται», είπε ο Πρόεδρος του ΚΟΑ.

Και πρόσθεσε: «Ειδοποιήσαμε πριν από αρκετούς μήνες την Πάφο FC ότι θα κάνουμε ενέργειες για διόρθωση του ταρτάν και ότι οι τεχνικοί μας μάς είπαν ότι δεν γίνεται να διεξάγονται εργασίες και ταυτόχρονα να παίζονται παιχνίδια. Αυτό σημαίνει ότι η ομάδα θα πρέπει να βρει άλλη στέγη. Όταν μας έγινε αίτημα και από τον Ακρίτα, απαντήσαμε γραπτώς ότι μπορούν να το χρησιμοποιούν μέχρι να αρχίσουν τα έργα. Αυτή ήταν η θέση μας και για την Πάφο και για τον Ακρίτα. Μελετούμε άλλες λύσεις, όπως άλλα γήπεδα, για παράδειγμα της Πέγειας και της Γεροσκήπου, για να μπορούν να γίνουν τα έργα στο “Στέλιος Κυριακίδης”».